บอร์ด สปสช. ผ่านข้อเสนองบบัตรทอง ปี 2566 รวม 2 แสนล้านบาท รองรับนโยบายยกระดับบัตรทอง เสริมนวัตกรรมการแพทย์ สิทธิประโยชน์ใหม่ 26 รายการ
นายแพทย์จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า ที่ประชุมคณะกรรมการหลักประกันสุขภาพแห่งชาติ (บอร์ด สปสช.) ครั้งที่ 13/2564 เมื่อวันที่ 9 ธันวาคมที่ผ่านมาได้มีมติเห็นชอบข้อเสนองบกองทุนหลักประกันสุขภาพแห่งชาติ (บัตรทอง) ปีงบประมาณ 2566 จำนวน 207,093 ล้านบาท และให้ สปสช. เสนอต่อคณะรัฐมนตรีเพื่อพิจารณาต่อไป สำหรับข้อเสนองบประมาณกองทุนฯ ปี 2566 ที่เพิ่มจากปีงบประมาณ 2565 กว่า 8,000 ล้านบาท เพื่อรองรับนโยบายโครงการยกระดับบัตรทอง โครงการ 30 บาทรักษาทุกที่ การส่งเสริมกัญชาทางการแพทย์ นโยบายผู้สูงอายุ การดูแลที่บ้านและชุมชน นโยบายลดความแออัดโรงพยาบาลปฐมภูมิในเขตเมือง นวัตกรรมด้านการแพทย์ บริการ Telemedicine และรองรับสิทธิประโยชน์ใหม่ที่จะประกาศเพิ่มภายในปี 2565 อีก 26 รายการ รวมทั้งการสนับสนุนอุปกรณ์และยาตามบัญชีนวัตกรรม พร้อมกันนี้ยังพิจารณาภายใต้สถานการณ์ที่เศรษฐกิจจะฟื้นตัวหลังโควิด-19 ซึ่งคาดการณ์ว่าโรคโควิด-19 จะกลายมาเป็นโรคประจำถิ่น โดยงบบริการโควิด-19 จะผนวกอยู่ในข้อเสนองบกองทุนฯ ปี 2566 รวม 1,358 ล้านบาท แบ่งเป็นบริการสร้างเสริมสุขภาพและป้องกันโรค หรือการตรวจหาเชื้อ บริการรักษาผู้ป่วยใน และผู้ป่วยนอก รวมทั้งเงินช่วยเหลือเบื้องต้นกรณีผู้ให้และผู้รับบริการ หรือเงินเยียวยาการแพ้วัคซีนโควิด-19 ที่จะยังคงมีการดูแลอย่างต่อเนื่อง พร้อมกันนี้ที่ประชุมฯ ยังเห็นชอบกรอบวงเงินสำหรับ ยา วัคซีน เวชภัณฑ์ อวัยวะเทียม อุปกรณ์ทางการแพทย์ ที่จำเป็นตามโครงการพิเศษที่ให้เครือข่ายหน่วยบริการด้านยาและเวชภัณฑ์จัดหาให้ ปี 2566 รวม 14,736 ล้านบาท